তামিলনাড়ু থেকে রাজ্যসভায় মনোনয়ন জমা কমল হাসানের

ওয়েব ডেস্ক: তামিলনাড়ু (Tamilnadu) থেকে বর্ষীয়ান অভিনেতা কমল হাসান (Kamal Haasan) রাজ্যসভার (Rajyasabha) জন্য মনোনয়ন (Nomination) জমা দিলেন। মাক্কাল নিধি মাইয়াম (এমএনএম) প্রেসিডেন্ট কমল হাসান শুক্রবার চেন্নাইয়ে তামিলনাড়ুর সচিবালয়ে মনোনয়ন জমা দেন। হাজির ছিলেন মুখ্যমন্ত্রী এমকে স্ট্যালিন ও উপ মুখ্যমন্ত্রী উদয়নিধি স্ট্যালিন। ভিসিকে পার্টির নেতা থিরুমাভালাভান, এমডিএমকে নেতা ভাইকো, তামিলনাড়ুর কংগ্রেস সভাপতি কে সেলভাপেরুন্দাগাই উপস্থিত ছিলেন।

গত লোকসভা নির্বাচনে এমএনএম তামিলনাড়ুতে ডিএমকেকে সমর্থন করে। ডিএমকে প্রতিশ্রুতি দিয়েছিল রাজ্যসভার একটি আসন দেওয়া হবে। ২৩৪ আসনের তামিলনাড়ু বিধানসভায় রাজ্যসভার আসন জয়ের জন্য একজন প্রার্থীর অন্তত পক্ষে ৩৪টি ভোট দরকার। কমল হাসান তাঁর পার্টি এমএনএমের উদ্বোধন করেছিলেন ২০১৮ সালে মাদুরাইতে। ২০২১ সালের তামিলনাড়ু বিধানসভা আসনে সাফল্য পায়নি ওই পার্টি। ভোট পেয়েছিল ২.৬২ শতাংশ। অভিনেতার নতুন সিনেমা ‘ঠাগ লাইফ’ মুক্তি পেয়েছে। তা নিয়েও বিতর্ক তৈরি হয়েছে। কর্নাটকে মামলা হয়েছে। এই সিনেমা পরিচালনা করেছেন মণি রত্নম। তাঁর সঙ্গে দীর্ঘ দিন পর সিনেমা করেছেন কমল হাসান।

দক্ষিণ ভারতে কয়েক দশক ধরে জনপ্রিয়তার শীর্ষে কমল হাসান। রজনীকান্তের পরে যে অভিনেতার নামে উদ্বেল হয় তামিলনাড়ুর জনতা। তিনি কমল হাসান। তবে ঘটনাচক্রে সিনেমার জনপ্রিয়তা আর ভোট রাজনীতি যে এক নয় তা টের পেয়েছেন এই অভিনেতা। ভোট বাক্সে সাফল্য পায়নি তাঁর পার্টি।